Атеље 212

Позориште „Атеље 212“ је позориште у Београду, основано 12. новембра 1956. године у просторијама новинске куће „Борба“. Основала га је група редитеља, глумаца и писаца са циљем да створи театар авангардног репертоара, који би се супротстављао класичним позориштима у Београду. Прва представа била је Фауст, у режији Мире Траиловић. Име позоришта настало је, према једној од верзија, по 212 столица колико је мала сала у згради „Борбе“ имала у тренутку оснивања. Историја Оснивање и авангардни репертоар (1956) „Атеље 212“ је од самог почетка био окренут новим, авангардним драмским текстовима. У овом позоришту је по први пут у једној од земаља источне Европе изведена чувена представа Чекајући Годоа Семјуела Бекета. Убрзо су услиједили и други авангардни писци чија су дела постављана на сцену, као што су Жан-Пол Сартр, Јонеско, Жари, Мареј Шизгал, Артур Копит и Жене. Први руководиоци позоришта били су Радош Новаковић и Бојан Ступица, али је Мира Траиловић убрзо преузела вођење куће као управник и остала на тој позицији дуги низ година, дајући позоришту препознатљив печат. Нова зграда и БИТЕФ Након неколико година, позориште се преселило у данашњу зграду у Светогорској улици, коју је пројектовао Бојан Ступица. Зграда је била јединствена по механизму за обртање сцене и крову који је лети могао да се отвара. Мира Траиловић је 1967. године основала и фестивал нових позоришних тенденција БИТЕФ (Београдски интернационални театарски фестивал), који је израстао из уметничке оријентације Атељеа 212 и данас има светски значај. На БИТЕФ-у су гостовала најугледнија светска имена попут Ливинг Театра, Дивадла на брнов и Питера Брука. Култне представе Једна од најпознатијих представа у историји „Атељеа“ је мјузикл Коса, која је премијерно изведена 1969. године, пре многих великих светских позоришних центара. У складу са тадашњим трендовима, представа је изазвала револуцију појављивањем глумаца без одеће на сцени. Године 1972. изведена је рок опера Исус Христос Супер Стар у режији Мире Траиловић, са музичком адаптацијом Саше Радојчића и препевом Јована Ћирилова. Запажене улоге имали су Златко Пејаковић, Златко Голубовић, Азра Халиловић, Бора Ђорђевић и Бранко Милићевић. Међу најдуговечнијим представама овог позоришта је „Љубавно писмо”, које је своје 300. извођење имало 24. марта 2018. године. Међу познатијим представама новијег датума је Детроит, премијерно изведена 2017. године. Испред главног улаза у „Атеље 212“ налази се споменик Зорану Радмиловићу у костиму Краља Ибија, главног лика представе која је обележила његову каријеру. Управници 1956—1959: Радош Новаковић, филмски редитељ и професор ФДУ 1959—1961: Бојан Ступица, позоришни редитељ и аутор пројекта прве зграде Атељеа 212 1961—1983: Мира Траиловић, позоришни редитељ, оснивач БИТЕФ-а 1983—1984: Дејан Чавић, глумац, в.д. управника 1984—1996: Љубомир Драшкић Муци, редитељ 1996—1997: Небојша Брадић, редитељ 1997—2009: Светозар Цветковић, глумац 2009—2013: Кокан Младеновић, режисер 2013—2014: Ивана Димић, в.д. управника, драматург 2014—2019: Бранимир Брстина, глумац 2019—данас: Новица Антић, књижевни преводилац и правник У периоду од 2012. до 2013. вршилац дужности управника била је драматург Ивана Димић која је вратила дугове позоришта и за време чијег мандата је добило статус установе од националног значаја. Наставила је да управља позориштем и по одласку у пензију крајем 2013. године. Ансамбл Кроз ово позориште, као чланови, прошле су готово све глумачке звезде бивше Југославије. Прве деценије обележила је и Павица Гертнер, упамћена позоришна благајница. Великани Атељеа 212 Стални ансамбл данас Данас „Атеље 212“ има стални ансамбл од 32 глумца, али је отворен и за оне уметнике који нису стално везани за ово позориште. Види још Списак позоришта у Србији Битеф Мира Траиловић Зоран Радмиловић Референце Спољашње везе Званични веб-сајт „Атеље 212”. PORT.rs (на језику: српски). Архивирано из оригинала . г.. На 55. годишњицу Атељеа изложба „Живео живот Петар Краљ“ („Блиц“, 13. новембар 2011) Историја Позоришта Атеље 212 Како је 212 столица крстило једно позориште („Политика“, 10. фебруар 2016)